WSJ: USA tutkii Jokerit-omistaja Timtshenkoa rahanpesuepäilyjen vuoksi
torstai 06.11.2014 klo 8:42 (muokattu 06.11.2014 klo 8:42 )
Yhdysvaltain viranomaiset tutkivat, onko venäläismiljardööri Gennadi Timtshenko syyllistynyt rahanpesuun, kirjoittaa Wall Street Journal -lehti.
Lehti on uutista varten haastatellut useita nimettöminä pysytteleviä henkilöitä.
Tutkinnassa selvitellään sitä, onko Timtshenko siirtänyt Yhdysvaltain rahajärjestelmän kautta varoja, joihin liittyy mahdollisesti epärehellisiä kauppoja. Tutkinta liittyy Timtshenkon perustaman Gunvor-yhtiön liiketoimiin. Yhtiö osti öljyä venäläiseltä Rosneft-yhtiöltä ja myi sen myöhemmin eteenpäin. Amerikkalaisviranomaiset setvivät Wall Street Journalin mukaan sitä, liittyykö Gunvorin tekemiin öljykauppoihin sääntöjen vastaista valtion omistusten myyntiä.
Timtshenkoa pidetään presidentti Vladimir Putinin lähipiiriin kuuluvana. Hänellä on myös Suomen kansalaisuus. Hän omistaa osan jääkiekkojoukkue Jokereista ja Helsingin areenasta.
Tutkinnan alaiset kaupat on tehty ennen Yhdysvaltain määräämiä Ukraina-pakotteita. Timtshenko myi osuutensa Gunvorista ruotsalaiselle liikekumppanilleen Torbjörn Törnqvistille juuri ennen pakotelistalle joutumistaan.
New York Timesin mukaan tutkinta on aloitettu jo vuonna 2011 tai mahdollisesti jopa aiemmin. Tutkintaa johtavat liittovaltion syyttäjät Brooklynissä sekä FBI:n agentit New Yorkissa, kertoi nimettömänä pysyttelevä tutkintalähde NYT:lle.
Vuonna 2000 perustettu Gunvor on yksi maailman suurimmista raakaöljykauppiaista. On epäilty, että osa sen tuloista olisi mennyt Putinille.
Lähteet: Online.wsj.com, New York Times
WSJ: Myös Putin tähtäimessä rahanpesujutussa